**Rūdiškių gimnazija, 2020 m.**

**Atsiverčiame 2020-ų metų Rūdiškių gimnazijos metraštį**. Šie metai pasaulyje pažymėti Covid-19 pandemijos ženklu ir mokykloms tai reiškia nuotolinio ugdymo iššūkius. Apžvelgdama 2020 metus gimnazijos direktorė J. Ignatovič pažymėjo, kad tai buvo išbandymų metai ir gimnazija juos pakankamai sėkmingai įveikė. Derinant nuotolinį ir mišrųjį ugdymą, atsakingai laikantis SAM operacijų vadovo nurodymų ir rekomendacijų, laiku priimant tinkamus sprendimus ligos protrūkio gimnazijoje pavyko išvengti ir bendromis visos pedagoginės bendruomenės jėgomis 2020 m. pavasarį pereita prie nuotolinio ir mišraus ugdymo. 2019-2020 m. m. gimnazija užbaigė daugiausia naudodamasi ZOOM platforma ir elektroniniu dienynu TAMO, o rudenį, įvedus antrąjį karantiną, jau buvo įsidiegusi „Microsoft Teams“ programą ir pasiruošusi ja naudotis. Tiek pavasarį, tiek jau naujų 2020-2021 m. m. pradžioje gimnazija atliko apklausas apie mokinių galimybes mokytis nuotoliniu būdu ir suteikė reikiamą pagalbą – aprūpino stokojančius planšetėmis, nešiojamaisiais kompiuteriais.

**2020 metų kalendorius: sausio mėnuo**. Pirmasis metų mėnuo buvo įprastas, darbingas I pusmečio užbaigimo ir olimpiadų mėnuo. Rajono olimpiadose laimėta viena I vieta, trys II ir penkios III vietos:

G. Petruškevičiūtė, III a kl., biologijos 1 vieta (mokytoja St. Jurgelevičienė);

D. Steponkevičiūtė, III a kl., istorijos II vieta (mokytoja E. Červiak);

A. Zalieckaitė, III a kl., anglų kalbos II vieta (mokytoja L.Kumparskienė);

M. Solovjova, I a kl., technologijų II vieta (mokytoja E.Vilčevskaja);

A. Zalieckaitė, III a kl., matematikos III vieta (mokytoja St. Tarailienė);

A. Stankevič, IV c kl., matematikos III a vieta (mokytoja A. Sašenko);

D. Steponkevičiūtė, III a kl., rusų (užsienio) kalbos III vieta (mokytoja A. Jalynskaja);

M. Radzevičiūtė, IV a kl., lietuvių kalbos ir literatūros III vieta (mokytoja Z. Bartkevičienė);

J. Keizik, I a kl., technologijų III vieta (mokytojas A. Buja).

**2020 metų kalendorius: vasario mėnuo**. Tai buvo puikus ir įsimintinas tradicinių ir valstybinių švenčių pažymėjimo, įvairių akcijų ir konkursų mėnuo. Vasario 1 d. nugriaudėjo Šimtadienio šventė, kuriai, lyg nujausdami artėjantį užsidarymą namuose, nuoširdžiai ir ilgai ruošėsi gimnazijos vienuoliktokai. Smagu prisiminti vienuoliktokų tango pilnutėlėje salėje, gimnazijos absolventų šiltus žodžius, skirtus mokyklai, mokytojų palinkėjimus dvyliktokams, bendrumo jausmą, kurio taip pasigesime jau netrukus.

Įspūdingai paminėtos Lietuvos valstybės atkūrimo 102-oios metinės. Renginyje prisiminta Vasario 16-osios Akto svarba kuriant modernią Lietuvą. Visų klasių mokiniai atsakingai pasiruošė ir pristatė Rūdiškių miesto ir Trakų krašto žinomas ir naujai atrastas lankytinas vietas, gamtos paminklus, istorijos puslapius.

Vasario 21 d. mūsų gimnazijos 5–8 klasių mokiniai dalyvavo regioniniame diktanto konkurse „Rašyti taisyklingai lietuviškai – garbinga!“. Taip lietuvių kalbos ir literatūros metodinė grupė kasmet pažymi Tarptautinę gimtosios kalbos dieną. Šiame konkurse dalyvaujame nuo pat jo organizavimo „Medeinos“ gimnazijoje pradžios ir dar nei karto negrįžome be prizų. Ir šiemet laimėtos 5 prizinės vietos: I vieta U. Kasperavičiūtė (6 a kl.); II vieta M. Matijevskytė (5 a kl.) ir R. Andrulionytė (8 a kl.); III vieta N. Jarašius (6 a kl.) ir J. Orlovskis (8 b kl.).

Trakų r. 2019-2020 m. m. mokyklų žaidynių merginų tinklinio varžybose Rūdiškių gimnazijos mokinių komanda – A. Kazymovaitė (6 a kl.), K. Butkutė, A. Jaškevičiūtė, L. Zalieckaitė (visos 8 a kl. mokinės), A. V. Aleksiūnaitė, E. Kaupaitytė, E. Malinovska, S. Šagun iš I a kl. ir Ž. Gibneris (II a kl.) – iškovojo II vietą.

Laimėjimų aktyviai siekė ir pradinių klasių mokiniai. Br. Bakanavičiūtė, 4 b klasės mokinė, užėmė III vietą Trakų rajono pradinių klasių mokinių meninio skaitymo konkurse. Pasveikinome ir Rūdiškių gimnazijos  ketvirtų klasių komandą: G. Banevičiūtę, D. Duchovskają, L. Jarašiūtę, K. Jaškevičių, R. Malašauską, K. Daugėlą, A. Pavliukovič, M. Sirvydį, V. Peciukonytę, D. Bukinovą, A. Drulytę, M. Kasperavičių, K. Zuberniūtę, E. Ramanauskaitę, A. Versecką, D. Zacharevskį, D. Zakšauską, Br. Bakanavičiūtę, Trakų r. mokyklų žaidynių „Drąsūs, stiprūs, vikrūs“ varžybose iškovojusią II vietą.

**2020 metų kalendorius: kovo mėnuo.** Lūžio mėnuo. Dar kovo mėnesio pradžioje gimnazijos bendruomenė aktyviai dalyvavo įvairiose Lietuvos Nepriklausomybės atkūrimo šventei skirtose akcijose: papuošė trispalvėmis gimnazijos pastatą, o vėjo malūnėliais – kiemelį, įrengė „Laisvų minčių“ suolelį, organizavo bendramokyklinį „Nepriklausomybės mylios“ bėgimą. Kovo 11-ji iškilmingai paminėta Rūdiškių kultūros centro organizuotame festivalyje „Kur gimėm, kur augom, kur žemė šventa“. Pilnoje kultūros rūmų salėje mūsų gimnazijos mokiniai šoko, dainavo, skaitė – visus vienijo džiugi, šventinė nuotaika. O po kelių dienų prasidėjo karantinas. Dvi papildomų atostogų savaites mokytojai mokėsi dirbti nuotoliniu būdu, ieškojo tinkamiausių nuotolinio mokymo būdų ir priemonių. Metų pabaigoje apibendrinant kvalifikacijos kėlimo patirtį paaiškėjo, kad gimnazijos mokytojai kiekvienas vidutiniškai 5 dienas per metus mokėsi, tobulino skaitmenines kompetencijas.

**2020 metų kalendorius: balandžio mėnuo.** Naujos patirties mėnuo – pereita prie nuotolinio ugdymo. Gimnazijos mokytojai ir mokiniai aktyviai naudojasi įvairiais skaitmeniniais ištekliais, užmezga ryšius su muziejininkais ir mokosi jų vedamose nuotolinėse pamokose, dalyvauja lrt.lt diktanto iššūkyje, taip pat respublikinio edukacinio konkurso Olympis.lt pavasario sesijoje, kur pasiekta gerų rezultatų.

**2020 metų kalendorius: gegužės mėnuo.** Toliau mokydamiesi nuotoliniu būdu, nepamirštame, kad esame viena bendruomenė. Todėl tradiciškai, nors ir kitaip, pažymėta Motinos diena, taip pat Spaudos atgavimo, kalbos ir knygos diena, paminėta Europos diena, nuskambėjo virtualus Paskutinis skambutis. 2020 metais gimnaziją baigė 22 abiturientai.

**2020 metų kalendorius: birželio-rugpjūčio mėnesiai.** Vilties mėnesiai. Karantinas švelninamas ir birželio mėnesį mokiniai gali susitikti su bendraklasiais, mokytojais atvirose erdvėse ir dalyvauti įvairiose projektinėse veiklose, akcijose. O jų gausu. Tai ir ekskursijos po Rūdiškes, naudojantis mokinių sukurtais lankstinukais, netolimos (pvz., į Amatų mokyklą) ir tolimesnės (piligriminis žygis Šv. Jokūbo kelio atkarpa Trakai-Rūdiškės-Onuškis) išvykos. Gražiai paminėta Gedulo ir vilties diena. Vyksta įvairios vaizdo pamokos, mūsų mokiniai dalyvauja virtualiose tarptautinėse konferencijose, piešinių konkursuose. Taip baigiasi šie neįprasti 2019-2020 m. m.

Tik ne abiturientams. Egzaminų sesija nukeliama: pagrindinė sesija tęsiasi iki liepos 21 d. Nepaisant šių metų abiturientams tekusių išbandymų, rezultatai nudžiugino. 2020 m. Rūdiškių gimnazijos abiturientų, pasiekusių aukštesnįjį lygį, procentinė dalis lenkia savivaldybės ir Lietuvos vidurkius (gimnazijos – 25%, Trakų rajono – 14,62%, Lietuvos – 18,25%), taip pat ir neišlaikiusių matematikos brandos egzamino mokinių procentinė dalis yra mažesnė negu šalyje bei rajone (gimnazijos – 31%, rajono – 48,36%, Lietuvos – 32,38%), o pasiekusiųjų pagrindinį ir aukštesnįjį lygius dalis yra didesnė. Lyginant paskutinių trejų metų egzaminų rezultatus, galima apibendrinti, kad 2018-2020 m. mūsų mokiniai pasirinko ir laikė įvairius egzaminus: daugiausia matematikos, užsienio kalbos (anglų), istorijos; mažiau fizikos, biologijos, informacinių technologijų. Kasmet augo mokinių, pasiekusių aukštesnįjį lygį, procentinė dalis (2018 m. – 9%, 2019 m. – 15%, 2020 m. – 25%), Mokinių egzaminų įvertinimai atitinka gautus metinius įvertinimus. Svarbus pokytis, kad per pastaruosius trejus metus mūsų gimnazijos abiturientai gauna 100 balų įvertinimus. Ne išimtis 2020-ieji: M. Radzevičiūtė ir K. Solovej anglų kalbos (mokytoja N. Mickevičienė) ir A. Stankevič rusų kalbos (mokytoja E. Vilčevskaja) VBE gavo 100 balų. Rugpjūčio 27 d. šie šimtukininkai ir dar trys puikius VBE rezultatus pasiekusios abiturientės – A. Baranovskaja, V. Petrovaitė ir S. Paliulytė – apdovanoti Trakų r. savivaldybėje tradicinėje padėkų įteikimo ceremonijoje. Čia surinkusiems 98–100 balų abiturientams buvo įteiktos padėkos ir piniginės premijos, jų mokytojams – padėkos.

Liepos pradžioje dabartiniai IV a kl. mokiniai pateikė paraišką Trakų r. savivaldybės jaunimo projektų konkursui ir gavo finansavimą projektui „Žydų alėja“ įgyvendinti (projekto vadovė L. Masienė). Projekto idėja – pažymėti buvusios žydų sinagogos vietą Rūdiškėse savo sukurta atminimo lenta ir taip realiais darbais prisidėti prie istorinio miesto paveldo išsaugojimo ir žydų tautos atminimo, tuo labiau kad 2020 m. Seimo paskelbti Vilniaus Gaono ir Lietuvos žydų istorijos metais.

**2020 metų kalendorius: rugsėjo mėnuo.** Iš tikrųjų lauktas mėnuo. Rugsėjo 1-ąją gimnazijoje susirinko 307 mokiniai (praėjusių mokslo metų pabaigoje buvo 298 mokiniai), 39 mokytojai. Tiesa, ne visi vienu metu – pandemija toli gražu nesibaigusi ir toliau derinamas nuotolinis ir mišrusis mokymosi būdai. Tačiau jaučiamės tvirčiau, nes žinome, ką daryti, – ugdymo procesas koordinuojamas, priemonių, nors ne tiek, kiek buvo žadėta ir tikėjomės, turime. Mokiniai nori į mokyklą, nori mokytis, bendrauti, pažinti. Nauji 2020-2021 m. m. prasideda! Tiesa, tai pirmieji mokslo metai be tautinių mažumų klasės – gimnazijoje nuo šių mokslo metų vien mokoma lietuvių (gimtąja) kalba.

Klasių vadovai stengiasi išnaudoti visas galimybes su savo ugdytiniais pakeliauti po Lietuvą, nuvykti į spektaklius, pasinaudoti kultūros paso paslaugomis. Tradiciškai pažymima Europos kalbų diena: mokiniai rodo iniciatyvą ir noriai iliustruoja įvairių Europos tautų frazeologizmus, papuošia savo piešiniais gimnazijos erdves.

Jau galima apibendrinti 11-os gimnazistų laidos tolesnį mokymąsi ir kitą karjerą. Iš 22-jų šiais metais Rūdiškių gimnaziją baigusių abiturientų 8 (36,5 %) siekia aukštojo universitetinio išsilavinimo (1 mokinė įstojo į Falmoutho menų universitetą JK), 8 (36,5 %) – aukštojo neuniversitetinio, profesijos mokosi 2 (9 %), dirba taip pat 2 (9 %), dar 2 (9 %) yra Lietuvos kariuomenės savanoriai.

**2020 metų kalendorius: spalio mėnuo.** Mokomasi srautais. Profesinės šventės proga pagerbiami gimnazijos mokytojai. Toliau vykdomi projektai „Vizualinio mąstymo mainai mene“, „Įvairiatautės kultūros glėbyje“, „Žydų alėja“, pagal kultūros paso programą ar bendradarbiaujant su Trakų krašto ir kultūros asociacija nukeliauta į Birštoną, Druskininkus, Marijampolę, aplankytas (ne vieną kartą) MO muziejus, gimnazijoje vyksta atvažiuojamieji spektakliai. O pradinukai spalio mėnesio pabaigoje prie gimnazijos pasodino sodą!

Spalio mėnesį Rūdiškių gimnazija dalyvavo Trakų r. savivaldybės neformaliojo  vaikų švietimo projektų finansavimo ir organizavimo konkurse. Mūsų gimnazija laimėjo finansavimą projektams „Kurk, tyrinėk, eksperimentuok“ (projekto vadovė A. Jalynskaja) ir „Sveikatos keliu ženkime kartu“ (projekto vadovės A. Jalynskaja, D. Garbštienė). Šių projektų metu Vaikų dienos centro dalyviai  aktyviai lavinosi edukaciniuose užsiėmimuose, atliko įvairias kūrybines užduotis, eksperimentavo, maketavo 3D gaminius, gilino savo žinias robotikos srityje, sportavo, žaidė stalo žaidimus,  sprendė įvairias su sveika gyvensena susijusias problemas ir atliko daug kitų įdomių veiklų.

Taip pat tradiciškai gausiai dalyvauta Olympis.lt rudens sesijoje ir tradiciškai pasiekta gerų rezultatų.

**2020 metų kalendorius: lapkričio mėnuo.** Antrojo karantino pradžios mėnuo – grįžome prie nuotolinio mokymosi. Mokytojai ir mokiniai ieško įvairesnių saviraiškos formų, gilinasi į įdomius dalykus. Kelios mokinės, paskatintos lietuvių kalbos mokytojos Z. Bartkevičienės, dalyvavo nacionaliniame konkurse „Mano žodynas“ ir tapo laureatėmis. Pasveikinome 8 a kl. mokinę S. Šapogaitę, užėmusią I vietą, ir 7 a klasės mokines U. Kasperavičiūtę ir G. Petruškevičiūtę, užėmusias III vietą. S. Šapogaitė buvo įvertinta už darbą  „Žodis žodį veja“, o U. Kasperavičiūtė ir G. Petruškevičiūtė – už ,,Mokinių žinučių žodyną“.

Taip pat gimnazijoje įvyko jau tradiciniu tapęs septintų klasių mokinių raiškiojo skaitymo anglų kalba konkursas “Poetry Recitation Contest – 2020“, organizuojamas mokytojos N. Mickevičienės.

**2020 metų kalendorius: gruodžio mėnuo.** Laukimo mėnuo. Laukiame švenčių, laukiame naujų metų, gerų permainų ir toliau mokomės nuotoliniu būdu. Mėnesio viduryje įvyko rajoninis septintų klasių mokinių raiškiojo skaitymo anglų kalba konkursas “Poetry Recitation Contest – 2020“, kurį organizavo Rūdiškių gimnazijos anglų kalbos mokytojos. Nuotoliniame konkurse dalyvavo 4-ių rajono mokyklų septintokai. Antrąją prizinę vietą šiame konkurse užėmė mūsų gimnazijos mokinė U. Kasperavičiūtė (mokytoja L. Kumparskienė).

Karantino sąlygomis dar aktualesnė tampa pagalba vienas kitam ir bendravimas, kad ir virtualus. Todėl vykdomas projektas „Pagelbėk artimui“, dalyvaujama kalėdinių pasakojimų konkurse, veikia nuotolinės Kalėdų senelio dirbtuvės, bibliotekų savaitės renginiai – viename jų susisiekta net su tolimąja Indonezija. Taip pozityviai nusiteikę užbaigėme 2020-uosius.

**Užverčiame vienuoliktąjį Rūdiškių gimnazijos metraščio puslapį.**

 Loreta Masienė